FI Euroopan unionin virallinen lehti C 104/11

Maataloustuotteiden ja elintarvikkeiden rekisteröimisestä aidoiksi perinteisiksi tuotteiksi annetun neuvoston asetuksen (EY) N:o 509/2006 8 artiklan 2 kohdassa tarkoitettu hakemuksen julkaiseminen

2009/C 104/07

Tämä julkaiseminen antaa oikeuden vastustaa hakemusta neuvoston asetuksen (EY) N:o 509/2006 9 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

AITOA PERINTEISTÄ TUOTETTA KOSKEVA REKISTERÖINTIHAKEMUS

NEUVOSTON ASETUS (EY) N:o 509/2006

”IDRIJSKI ŽLIKROFI”

EY-nro: SI-TSG-007-0026-29.10.2004

1. Nimi ja osoite

Nimi : Društvo za promocijo in zaščito idrijskih jedi Osoite : Mestni trg 1 SI-5280 Idrija SLOVENIJA Puh : +386 53720180 Faksi : — Sähköposti : info@icra.si

2. Jäsenvaltio tai kolmas maa

Slovenian tasavalta

3. Tuote-eritelmä

3.1 Rekisteröitävä nimi

”Idrijski žlikrofi”

Muilla kielillä olisi käytettävä mainintaa ”valmistettu perinteiseen slovenialaiseen tapaan”.

3.2 Nimi on

itsessään erityinen  maataloustuotteen tai elintarvikkeen erityisluonnetta ilmaiseva

”Idrijski žlikrofi” -nimitys ei ilmaise tuotteen erityisluonnetta, vaan sitä käytetään perinteisesti kuvaamaan kyseistä tuotetta, kuten käy ilmi 3.8 kohdassa mainituista suullisista ja kirjallisista lähteistä.

3.3 Asetuksen (EY) N:o 509/2006 13 artiklan 2 kohdan mukainen nimen varaaminen

Rekisteröintiin liittyy nimen varaaminen  Rekisteröintiin ei liity nimen varaamista

3.4 Tuotelaji

2.4 Makaronivalmisteet, myös kypsennetyt tai täytetyt

3.5 Sen maataloustuotteen tai elintarvikkeen kuvaus, johon 3.1 kohdan mukaista nimeä sovelletaan

Idrijski žlikrofi on perinteinen ruokalaji, joka valmistetaan taikinasta ja perunatäytteestä. Muodoltaan nämä taikinanyytit muistuttavat hattua. Taikinaan tarvitaan jauhoja, munia, öljyä ja vettä tai maitoa tarpeen mukaan. Täyte valmistetaan perunoista, joihin lisätään sipulia, rasvaa (pieneksi hakattua laardia tai savupekonia), meiramia, ruohosipulia, mustapippuria ja suolaa.

Keittämisen jälkeen Idrijski žlikrofi -tuotteella on oltava vaatimustenmukaiset muoto, aromi, koostumus ja tuoksu.

Idrijski žlikrofin tyypillinen muoto: taikinan reunat painetaan molemmilta sivuilta yhteen niin, että ylös jätetään pieni painauma; taikinanyyttien on oltava kooltaan ja muodoltaan yhtenäisiä ja vailla epäsäännöllisyyksiä, koostumuksen on oltava sopivan kiinteä, ei liikaa keitetty eikä liian löysä, ja pinnan on oltava tasaisen kellertävä ja vailla näkyvissä olevaa tärkkelystä.

Tuoksu: voimakas ja tunnusomainen. Ei hallitsevaa yrttien ja mausteiden tuoksua eikä varsinkaan eltaantuneen täytteen hajua.

Aromi: tunnusomainen ja voimakas aromi (taikina ja täyte), jossa maistuu peruna, rasva (ei hallitsevasti) sekä makua tasapainottavat mausteet ja yrtit.

Koostumus: koostumuksen on tunnuttava suussa miellyttävältä, runsaasti tärkkelystä sisältäville ruokalajeille tyypilliseltä. Taikina ja täyte eivät saa olla liian tahmeita vaan kevyitä ja pehmeitä. Yrtit hienonnetaan ja paistettu kamara tai laardi leikataan hyvin pieniksi paloiksi.

Yleisvaikutelma: Idrijski žlikrofin ulkonäkö, tuoksu, aromi ja koostumus määrittelevät tuotteen yleisvaikutelman.

3.6 Sen tuotantomenetelmän kuvaus, johon 3.1 kohdan mukaista nimeä sovelletaan

Idrijskih žlikrofi valmistetaan seuraavien vaiheiden mukaisesti.

Perinteiset aineet noin 150 taikinanyytin valmistamiseen:

Taikina: n. 300 g valkoisia jauhoja, 1–2 munaa, öljyä sekä vettä tai maitoa tarpeen mukaan taikinan notkistamiseksi.

Täyte: 500 g perunaa, 50 g pieneksi hakattua laardia tai savupekonia, 50 g sipulia, yrttejä ja mausteita (suolaa, mustapippuria, meiramia ja ruohosipulia) tasapainoisen maun saamiseksi.

Idrijski žlikrofi -tuotteessa käytettävän rasvan on oltava laardia tai savupekonia. Rasvan on oltava korkealaatuista ja tuoretta. Eltaantunutta rasvaa tai pekonia ei saa missään tapauksessa käyttää.

Jos tuote myydään kuluttajille pakastettuna, tuottajien on käytettävä vähemmän mausteita ja tiiviimpää taikinaa, jotta tuotteen aistinvaraiset ominaisuudet säilyvät paremmin: 400–500 g jauhoja, 4 munaa, öljyä ja vettä tai maitoa tarpeen mukaan.

Taikinan valmistaminen ja kauliminen

Jauhot, munat ja vesi tai maito alustetaan taikinaksi, joka on pehmeämpää kuin nuudelien valmistamiseen tarkoitettu taikina. Taikinaa vaivataan niin kauan, että siitä tulee kimmoisaa ja joustavaa eikä se tartu käsiin eikä astiaan. Jos taikina leikataan, sen tulee olla tiivistä eikä siinä saa olla reikiä. Sen jälkeen taikina muovataan limpuksi, joka sivellään öljyllä ja peitetään niin, ettei se kuivu, ja jätetään lepäämään puoleksi tunniksi.

Täytteen valmistus ja pyörittely palloiksi

Idrijski žlikrofin täyte tehdään keitetyistä perunoista, jotka soseutetaan kuumina. Kuumaan perunasoseeseen lisätään rasvassa (laardi tai savupekoni) paistettu sipuli ja mausteet (suola ja mustapippuri) sekä yrtit (meirami, ruohosipuli). Kaikki aineet sekoitetaan huolellisesti tasaiseksi massaksi. Täyte ei saa olla kokkareista mutta ei myöskään liian löysää, ja tarvittaessa lisätään rasvaa. Täytteestä muovataan käsin tasaisia pieniä palleroita, joiden läpimitta on 1–1,5 cm. Koneellisesti valmistaessa valmistusvaiheet voivat poiketa käsinvalmistukseen nähden (esim. täyte pursotetaan sen sijaan, että se muovataan palleroiksi), mutta lopullisen tuotteen – Idrijski žlikrofi – on säilytettävä sille ominaiset piirteensä.

Muotoilu

Vaivattu ja levännyt taikina kaulitaan noin 2 mm paksuksi levyksi. Täytenokareet nostetaan kaulitulle taikinalle sopivan välimatkan (noin sormenleveyden) päähän toisistaan. Taikina taitetaan kaksinkerroin ja painellaan täytteen ympäri siten, että reunat kiinnittyvät ja reunoihin muodostuu pienet ”korvat”. Taikinanyytin keskelle painetaan pieni kolo; on varottava ettei taikina repeä. Näin saadaan taikinanyyteille ominainen hatun muoto. Idrijski žlikrofi -taikinanyytit ovat keittämättöminä enintään 3 cm leveitä ja 2 cm korkeita (korkeus mitataan keskeltä, sivut ovat hieman korkeammat).

Pakkaaminen ja pakastaminen

Säilytettäväksi tarkoitetut valmiit Idrijski žlikrofi -nyytit pakastetaan ja pakataan teknisten ja hygieniaa koskevien määräysten sekä esipakattujen elintarvikkeiden merkitsemistä koskevien asetusten säännösten mukaisesti.

Keittäminen

Idrijski žlikrofi -nyytit kaadetaan kiehuvaan suolattuun veteen, sekoitetaan ja peitetään kannella. Kun ne nousevat pintaan ja kiehahtavat uudelleen, ne ovat valmiita. Ne tarjotaan välittömästi.

3.7 Maataloustuotteen tai elintarvikkeen erityisluonne

Idrijski žlikrofi erottuu muista täytetyistä pastalajeista muotonsa, erityisen täytteensä ja perinteisen valmistusohjeensa ja -tapansa suhteen. Sille on tunnusomaista muoto, joka muistuttaa vanhaa hattua (Napoleon-hattu).

Perinteinen valmistusohje ei ole muuttunut juurikaan siitä, kun Idrijski žlikrofi ensimmäistä kertaa mainittiin kirjallisesti (samat ainekset ja vastaavat suhteet). Tunnusomaista on täyte, joka valmistetaan perunasta, laardista tai savupekonista, sipulista, yrteistä ja mausteista. Idrijski žlikrofi valmistetaan erityisellä tavalla nipistämällä taikina yhteen kummaltakin sivulta ja painamalla nyytin keskelle kolo.

3.8 Maataloustuotteen tai elintarvikkeen perinteinen luonne

Idrija on jo kauan tunnettu tästä kulinaarisesta erikoisuudestaan, josta kerrotaan useissa kirjallisissa lähteissä ja josta on olemassa myös lukuisia suullisia lähteitä. Idrijski žlikrofi valmistetaan perinteisistä aineksista pitkän ja vakiintuneen perinteen mukaisesti.

Vanhin lähde on peräisin vuodelta 1936 (Božič Lado: Naš idrijski kot). Siinä kerrotaan, kuinka žlikrofi-nyyttejä tarjottiin vain erityisinä päivinä ja että niitä oli monenlaisia: perunasta, lihasta ja hapannauriista valmistettuja, lampaanlihakastikkeen (bakalca), paistetun laardin tai kamaran taikka erityisen voikastikkeen (masovnik) kanssa tarjottuja. Kyseisen teoksen luvussa Rudarjeva družina (Kaivosmiehen perhe) kerrotaan, että ”… žlikrofi vain erityisinä päivinä: perunasta, lihasta tai hapannauriista valmistettuja, lampaanlihakastikkeen (bakalca), paistetun laardin tai kamaran taikka erityisen voikastikkeen (masovnik) kanssa tarjottuja...”

Toinen lähde on vuodelta 1956 (Karl Bezek: Fond Doprinos k zgodovini Idrije). Kirjoittaja Karl Bezek kuvaa siinä perinteisiä ruokalajeja ja juomia: ”… Suosituin ruokalaji on laajalti tunnettu žlikrofi, jota ei missään muualla valmisteta samalla tavalla. Se muistuttaa wieniläisiä Schlickkrapferlnia, joka niin ikään koostuu pienistä mutta eri tavalla täytetyistä taikinanyyteistä.” Kirjoittaja kertoo, että Idrijski žlikrofi mainitaan lukuisissa eri artikkeleissa ja että jopa niiden valmistusohje on julkaistu mutta kukaan ei ole kuitenkaan tutkinut niiden alkuperää. Idrijski žlikrofin historian suhteen Bezek mainitsee, että kerrotun mukaan vuosina 1840–1850 niitä myytiin kaduilla kypsentämättöminä. Majatalonpitäjä rouva Harmel kertoi kirjoittajalle, että žlikrofin uskottiin tulleen Idrijaan Transylvaniasta. Eräs Idrijan iäkäs asukas taas vakuutti, että ne toi Wernbergerin perhe vuoden 1814 tienoilla, ja tämän tiedon vahvistaa myös perheen jälkeläinen. Bezek toteaa kirjassaan, että ”Koska perhetraditio ja muut kertomukset käyvät yksiin, ei ole epäilystä siitä, että ensimmäiset žlikrofit valmistettiin Idrijassa sen jälkeen, kun Ivan – ja sittemmin tämän perhe – oli palannut Idrijaan. Luultavasti kesti vuosia, ennen kuin tämä ruokalaji vakiinnutti asemansa Idrijassa, koska myös muita vastaavanlaisia mm. tšekkiläisiä ja wieniläisiä valmistusohjeita oli kertoman mukaan kokeiltu. Näin syntyi vuoden 1814 tieonoilla oma Idrijski žlikrofi -ruokalajimme ja sai paikallisen kehittelyn tuloksena 1800-luvun puolivälin paikkeilla sille tänä päivänä ominaisen maun ja muodon”.

Kolmas lähde Mohorjev koledar (1989) sijoittaa Idrijski žlikrofi -ruokalajin Idrijan alueen tyypillisten ruokien ja juomien kärkeen. Siinä annetaan sen perinteinen valmistusohje, jota yhä tänä päivänä käytetään.

3.9 Erityisluonnetta koskevat vähimmäisvaatimukset ja tarkastusmenettelyt

— Idrijski žlikrofi -tuotteella on oltava kaikki eritelmässä kuvatut ominaisuudet (vaaditut ainekset ja valmistustapa, määrätyt muoto, ulkonäkö, tuoksu, aromi ja koostumus).

— Idrijski žlikrofi -tuotteen myyjien on pidettävä kirjaa hankituista ja käytetyistä raaka-aineista sekä tuotetuista ja myydyistä määristä.

— Yksittäisten tuottajien ja/tai tuottajajärjestöjen on valvottava, että vaadittujen valmistusaineiden, tuotantovaiheiden sekä ulkonäön ja aistinvaraisten ominaisuuksien suhteen noudatetaan eritelmää, ja vähintään kerran vuodessa tarkastuselimen on varmistettava eurooppalaisen standardin EN 45011 noudattaminen.

4. Tuote-eritelmän noudattamisen tarkastamisesta vastaavat viranomaiset tai elimet

4.1 Nimi ja osoite

Nimi : Bureau Veritas d.o.o. Osoite : Linhartova cesta 49a SI-1000 Ljubljana SLOVENIJA Puh. : +386 14757600 Faksi : — Sähköposti : info@bureauveritas.com

 Julkinen Yksityinen

4.2 Viranomaisen tai elimen erityistehtävät

Bureau Veritas vastaa kaikkien Idrijske žlikrofi -eritelmässä kuvattujen vaiheiden valvonnasta.